
ประกาศมหาวิทยาลัยทักษิณ
เรื่อง หลักเกณฑ์และแนวปฏิบัติเกี่ยวกับการขอเปิดรายวิชา และการขอเปลี่ยนแปลงข้อมูล
การจัดการเรียนการสอน
.........................................................

	เพื่อให้การดำเนินงานเกี่ยวกับการขอเปิดรายวิชา และการขอเปลี่ยนแปลงข้อมูลการจัด
การเรียนการสอน ให้เป็นไปด้วยความเรียบร้อยและมีประสิทธิภาพ อาศัยอำนาจตามความในมาตรา 27 และมาตรา 31 แห่งพระราชบัญญัติมหาวิทยาลัยทักษิณ พ.ศ. 2551 ประกอบกับคำสั่งมหาวิทยาลัยทักษิณ ที่ 1433/2565 ลงวันที่ 12 พฤษภาคม 2565  เรื่อง มอบอำนาจและภารกิจให้รองอธิการบดีฝ่ายวิชาการและการเรียนรู้ปฏิบัติหน้าที่แทนอธิการบดี จึงออกประกาศ เรื่อง หลักเกณฑ์และแนวปฏิบัติเกี่ยวกับการขอเปิดรายวิชา และการขอเปลี่ยนแปลงข้อมูลการจัดการเรียนการสอน ดังนี้
	1.  การขอเปิดรายวิชา
		1.1  การขอเปิดรายวิชาแต่ละภาคเรียน ให้สาขาวิชาส่งรายวิชาที่เปิดสอนในแต่ละ
ภาคเรียนต่อกลุ่มภารกิจทะเบียนนิสิตและบริการการศึกษาภายในวันที่กำหนดไว้ในปฏิทินการศึกษา โดยกำหนดรายละเอียดการขอเปิดรายวิชา ดังนี้
			1.1.1	รายวิชาที่เปิดสอน ต้องเป็นรายวิชาที่เป็นไปตามรุ่นหลักสูตรของกลุ่มผู้เรียน (ตามแผนการเรียน มคอ.2) หากเป็นรายวิชาที่ได้มีการเทียบโอนแล้ว สามารถเปิดรายวิชาให้กลุ่มผู้เรียนนอกหลักสูตรเรียนแทนได้ 
			1.1.2	การขอเปิดรายวิชาตามแผนการเรียน มคอ.2 หลักสูตรต้องระบุรหัสวิชา ชื่อรายวิชา จำนวนหน่วยกิต จำนวนผู้เรียน กลุ่มผู้เรียน อาจารย์ผู้สอน และการสอบปลายภาคให้ครบถ้วนและถูกต้อง
			1.1.3	จำนวนผู้เรียนในแต่ละรายวิชาหรือแต่ละกลุ่มที่ต้องการรับลงทะเบียนใน
แต่ละรายวิชา ให้หลักสูตรพิจารณาจำนวนนิสิตตามกลุ่มผู้เรียนที่เป็นไปตามแผนการเรียนที่กำหนดรวมกับจำนวนนิสิตตกค้าง และจำนวนนิสิตที่รับลงทะเบียนเป็นรายวิชาเลือกเสรีเพิ่มเติม โดยต้องระบุข้อมูลให้ครบถ้วนตามแบบฟอร์มที่กลุ่มภารกิจทะเบียนนิสิตและบริการการศึกษากำหนดไว้ 
			1.1.4  การกำหนดกลุ่มรายวิชา (Section) ที่เปิดสอน ผู้สอนต้องพิจารณาจำนวนผู้เรียนในหลักสูตรให้เหมาะสมกับธรรมชาติรายวิชา ห้องเรียน ห้องปฏิบัติ และกระบวนการเรียนการสอนที่เน้นกระบวนการเรียนรู้เพื่อให้เกิดผลสัมฤทธิ์ของผู้เรียน ยกเว้น รายวิชาฝึกงาน ฝึกภาคสนาม หรือ
สหกิจศึกษากำหนดให้เปิดกลุ่ม (Section) จำนวนเพียง 1 กลุ่ม ต่อ 1 หลักสูตรเท่านั้น


 
		1.2  การขอเปิดรายวิชานอกแผนการเรียนในภาคเรียนฤดูร้อน ให้พิจารณาเหตุผลดังต่อไปนี้
			1.2.1	การขออนุญาตเปิดรายวิชาภาคเรียนฤดูร้อนสามารถดำเนินการได้โดยผ่านการกลั่นกรองเหตุผลความจำเป็นจากอาจารย์ผู้สอน หลักสูตร สาขาวิชา และคณะกรรมการประจำคณะเพื่อเสนอมายังฝ่ายวิชาการตามลำดับ
			1.2.2	การพิจารณากลั่นกรองการขอเปิดรายวิชาให้คำนึงเหตุผล ความพร้อมของผู้สอน ความพร้อมและความเหมาะสมของเนื้อหาวิชา ความพร้อมของสถานที่เรียนประกอบการพิจารณา ทั้งนี้ต้องไม่กระทบกับแผนการเรียนปกติของหลักสูตร
			1.2.3	รายวิชาที่ขอเปิดสอนควรพิจารณาจากรายวิชาศึกษาทั่วไป หรือรายวิชาเอก หรือรายวิชาที่นิสิตเคยลงทะเบียนเรียนแต่ไม่ผ่านเกณฑ์การประเมินสำหรับนิสิตตกค้างและต้องสำเร็จการศึกษาในภาคเรียนฤดูร้อนเท่านั้น กรณีรายวิชาที่ขอเปิดสอนเป็นรายวิชาที่ลงทะเบียนสอบซ่อมเป็นกรณีพิเศษให้เป็นไปตามดุลยพินิจของอาจารย์ผู้สอน หลักสูตร สาขาวิชา และคณะ  
			1.2.4  รายวิชาที่ขอเปิดสอนและไม่เป็นไปตามเกณฑ์ ข้อ 1.2.3 ต้องมีจำนวนนิสิตลงทะเบียนต่อกลุ่ม ไม่น้อยกว่า 40 คน ทั้งนี้ต้องได้รับความเห็นชอบจากประธานสาขาวิชา และได้รับอนุมัติจากคณะกรรมการประจำคณะที่รายวิชานั้นสังกัด และแจ้งรองอธิการบดีหรือผู้ช่วยอธิการบดี
ฝ่ายวิชาการและการเรียนรู้ทราบเป็นรายกรณี  
		1.3	คณะใดที่ส่งรายวิชาที่เปิดสอนไม่เป็นไปตามวันที่กำหนดไว้ในปฏิทินการศึกษา ต้องแจ้งเหตุผลและความจำเป็นต่อรองอธิการบดีฝ่ายวิชาการและการเรียนรู้ทราบ 
	2.	การขอเปลี่ยนแปลงข้อมูลการจัดการเรียนการสอน
		2.1 	การเปลี่ยนแปลงอาจารย์ผู้สอน ต้องดำเนินการให้แล้วเสร็จภายในสัปดาห์ของ
วันเปลี่ยนแปลงแก้ไขรายวิชา (ช่วงสัปดาห์เพิ่ม-ถอนรายวิชา) โดยต้องได้รับความเห็นชอบจากประธานหลักสูตร  ประธานสาขาวิชา และได้อนุมัติจากคณบดีที่รายวิชานั้นสังกัด และแจ้งกลุ่มภารกิจทะเบียนนิสิตและบริการการศึกษาทราบ  กรณีที่มีการเปลี่ยนแปลงอาจารย์ผู้สอนหลังสิ้นสุดการลงทะเบียนแล้วต้องได้รับการอนุมัติจากรองอธิการบดีฝ่ายวิชาการและการเรียนรู้ ทั้งนี้ต้องดำเนินการให้เสร็จสิ้นก่อนวันแรกของการสอบปลายภาคเรียนนั้นๆ
		2.2	การขอเปลี่ยนแปลงจำนวนผู้เรียนในตารางเรียน  ผู้สอนต้องตรวจสอบจำนวนนิสิตที่ลงทะเบียนเรียนเดิมและจำนวนนิสิตที่ลงทะเบียนเพิ่ม ให้เพียงพอกับจำนวนที่นั่งในห้องเรียนที่กำหนดไว้ในระบบสารสนเทศ  กรณีที่การขอเปลี่ยนแปลงจำนวนผู้เรียนเกินกว่าจำนวนที่นั่งในห้องเรียน  ผู้สอนต้องระบุเปลี่ยนแปลงห้องเรียนมาพร้อมด้วย  ทั้งนี้ต้องได้รับความเห็นชอบจากประธานสาขาวิชาและคณบดีที่รายวิชานั้นสังกัด  และแจ้งกลุ่มภารกิจทะเบียนและบริการการศึกษาทราบภายในวันที่กำหนดไว้ในประกาศการลงทะเบียนของแต่ละภาคเรียน
		2.3  การขอเปลี่ยนแปลงข้อมูลในตารางเรียน ได้แก่ การขอเปิดกลุ่ม (Section) เพิ่มเติม, การขอเปิดรายวิชาใหม่, การขอเพิ่มกลุ่มผู้เรียน, การขอเปลี่ยนแปลงหลักสูตรผู้เรียน  ผู้สอนต้องตรวจสอบความถูกต้องของรหัสวิชา ชื่อวิชาภาษาไทย ชื่อวิชาภาษาอังกฤษ จำนวนหน่วยกิต  และหลักสูตรของผู้เรียนให้ถูกต้องตรงตามหลักสูตร และสำรวจความพร้อมของห้องเรียนให้มีจำนวนที่นั่งเพียงพอต่อจำนวนผู้เรียน โดยต้องได้รับความเห็นชอบต่อประธานสาขาวิชา และคณบดีที่รายวิชานั้นสังกัด โดยต้องดำเนินการเปลี่ยนแปลงภายในวันที่กำหนดไว้ในประกาศการลงทะเบียนของแต่ละภาคเรียน
		2.4  การขอเปลี่ยนแปลงข้อมูลในตารางสอบ  ให้คณะพิจารณาดำเนินการดังนี้
			2.4.1  การขอเปลี่ยนแปลงข้อมูลในตารางสอบ ในช่วงสัปดาห์การเพิ่มถอนรายวิชาให้ผู้สอนตรวจสอบข้อมูลการสอบร่วมกับนิสิตเพื่อไม่ให้ซ้ำซ้อนหรือชนกับวันสอบของรายวิชาอื่น ๆ ที่นิสิตลงทะเบียนไว้แล้ว และแจ้งกลุ่มภารกิจทะเบียนนิสิตและบริการการศึกษาทราบ ทั้งนี้ต้องได้รับความเห็นชอบจากประธานสาขาวิชา และคณบดีที่รายวิชานั้นสังกัด
			2.4.2  กรณีที่ผู้สอนและนิสิตร่วมตรวจสอบข้อมูลการสอบแล้ว ไม่สามารถกำหนด
วันสอบใหม่ได้ และต้องการให้เปลี่ยนแปลงข้อมูลการสอบเป็นไม่จัดสอบนั้น เมื่อหมดระยะเวลา
การลงทะเบียนที่กำหนดไว้ในประกาศแล้ว  ผู้สอนและนิสิตสามารถกำหนดวันสอบได้ ให้แจ้งกลุ่มภารกิจทะเบียนนิสิตและบริการการศึกษาบันทึกข้อมูลเข้าระบบทะเบียนได้ ทั้งนี้ต้องไม่เกิน 1 สัปดาห์หลังสิ้นสุดการลงทะเบียนเพิ่มถอนรายวิชา และต้องได้รับความเห็นชอบจากประธานสาขาวิชา คณบดีที่รายวิชานั้นสังกัด และได้รับอนุมัติจากรองอธิการบดีหรือผู้ช่วยอธิการบดีฝ่ายวิชาการและการเรียนรู้
			2.4.3 กรณีที่ผู้สอนและนิสิตร่วมตรวจสอบข้อมูลการสอบแล้ว และไม่สามารถกำหนดวันสอบใหม่ได้ จึงขอเปลี่ยนแปลงข้อมูลการสอบเป็นไม่จัดสอบนั้น เมื่อหมดระยะเวลา
การลงทะเบียนที่กำหนดไว้ในประกาศแล้ว ผู้สอนต้องดำเนินการจัดสอบเอง โดยต้องบันทึกแจ้งข้อมูล
การขอสอบนอกตารางต่อประธานสาขาวิชา และคณบดีที่รายวิชานั้นสังกัดทราบ  ทั้งนี้ต้องดำเนินการ
จัดสอบภายในสัปดาห์ของการสอบกลางภาคหรือสอบปลายภาค และต้องปฏิบัติหน้าที่ให้เป็นไปตามประกาศมหาวิทยาลัยทักษิณ เรื่อง ข้อปฏิบัติของกรรมการคุมสอบ และประกาศมหาวิทยาลัยทักษิณ เรื่อง เกณฑ์การคุมสอบ
		2.5	ให้คณะสรุปผลข้อมูลการขอเปลี่ยนแปลงข้อมูลการจัดการเรียนการสอนดังกล่าวเมื่อสิ้นสุดระยะเวลาการลงทะเบียนในแต่ละภาคเรียนแล้วเสนอต่อรองอธิการบดีฝ่ายวิชาการและการเรียนรู้ทราบ
	จึงประกาศมาเพื่อทราบและถือปฏิบัติ
		ประกาศ ณ วันที่     กรกฎาคม  พ.ศ. 2565




				(รองศาสตราจารย์ ดร.สุทธิพร  บุญมาก)
				ผู้รักษาการแทนรองอธิการบดีฝ่ายวิชาการและการเรียนรู้
....โสภิน...ร่าง/พิมพ์

